秋風篇
作者：梅堯臣
朝代：宋

paragraphs: 秋風白虎嘷，長庚光如刀。
水源縮竅穴，木根潛脂膏。
啄實已細毳，齧枯皆豎毛。
鬼啼竹籬梢，月黑爲朋曹。
小兒莫畏聲，破管偶值遭。
挂掇青紅蕡，拆剖皺刺韜。
熟墜存虛房，瘦歛由失薅。
西吹幾萬里，乃起東海濤。
衡舂困龜魚，白沫丘岳高。
原揚爛屋茅，岸裂樅船篙。
貧門易𦵧藉，遠遊難撐操。
驅雲失巫宮，迸雨入楚壕。
攪空神兵發，穿窟乖龍逃。
唯恐五色石，女媧補不牢。
擺落缺西北，赤子何熬熬。
常娥近天箕，學簸不學溞。
欲使糠粃盡，撼死千歲桃。
王母不敢訴，倚日黄人豪。
自與穆天子，終朝醉酕醄。
後得漢武帝，述以再種勞。
因之來橫汾，作辭心切忉。